《汪功父聘石友》
宋代·王柏

一片寒姿苍玉质，久作歙江秋水骨。
磨瑕砻垢饱风霜，袖手南游来楚国。
我曾研破青烟痕，露华半勺拖玄云。
文理细密温而淳，伯乐一顾空马君。
癯癯好古子汪子，雅有半面如旧情。
巧取豪夺俱不敢，聘以厚礼强委禽。
吉日良辰新劝驾，绛帐交欢相慰藉。
斟酌洙泗闯紫阳，大义发越添声价。
紫阳是渠桑梓贤，久矣骖随辑坠编。
会心不惜时磨研，至理神授珠莹圆。
我今赠君明堂一柱金书墨，霜毫冠带来蟾窟。
楮先生者白而腴，即日相邀来览德。
弦歌声里春光半，净几明窗风日暖。
四友参前无间断，俛首循循而勉勉。
万里一鞭涂甚坦，太极门开初未远。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。